CELEX: 32011R0780
Language: hu
Date: 2011-08-04 00:00:00
Title: A Bizottság 780/2011/EU végrehajtási rendelete ( 2011. augusztus 4. ) a támogatási összegeknek a 2011. évi egységes kérelmek késedelmes benyújtása miatti csökkentése tekintetében az 1122/2009/EK rendelettől és a 65/2011/EU rendelettől a kontinentális Portugália vonatkozásában történő eltérésről

5.8.2011   
            
            
               HU
            
            
               Az Európai Unió Hivatalos Lapja
            
            
               L 202/34
            
         A BIZOTTSÁG 780/2011/EU VÉGREHAJTÁSI RENDELETE
   (2011. augusztus 4.)
   a támogatási összegeknek a 2011. évi egységes kérelmek késedelmes benyújtása miatti csökkentése tekintetében az 1122/2009/EK rendelettől és a 65/2011/EU rendelettől a kontinentális Portugália vonatkozásában történő eltérésről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló, 2005. szeptember 20-i 1698/2005/EK tanácsi rendeletre (1) és különösen annak 91. cikkére,
   tekintettel a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról, az 1290/2005/EK, a 247/2006/EK és a 378/2007/EK rendelet módosításáról, valamint az 1782/2003/EK rendelet hatályon kívül helyezéséről szóló, 2009. január 19-i 73/2009/EK tanácsi rendeletre (2) és különösen annak 142. cikke c) pontjára,
   mivel:
   
               (1)
            
            
               A 73/2009/EK tanácsi rendeletnek a kölcsönös megfeleltetés, a moduláció és az integrált igazgatási és ellenőrzési rendszer tekintetében, az említett rendeletben létrehozott, mezőgazdasági termelők részére meghatározott közvetlen támogatási rendszerek keretében történő végrehajtására vonatkozó részletes szabályok megállapításáról, valamint az 1234/2007/EK tanácsi rendeletnek a kölcsönös megfeleltetés tekintetében, a borágazatban meghatározott támogatási rendszer keretében történő végrehajtására vonatkozó részletes szabályok megállapításáról szóló, 2009. november 30-i 1122/2009/EK bizottsági rendelet (3) 23. cikkének (1) bekezdése rögzíti a támogatási kérelem, valamint a támogatásra való jogosultság megállapítása szempontjából lényeges dokumentumok, szerződések vagy nyilatkozatok késedelmes benyújtása esetén alkalmazandó támogatáscsökkentéseket.
            
         
               (2)
            
            
               A vidékfejlesztési támogatási intézkedésekre vonatkozó ellenőrzési eljárások, valamint a kölcsönös megfeleltetés végrehajtása tekintetében az 1698/2005/EK tanácsi rendelet végrehajtására vonatkozó részletes szabályok megállapításáról szóló, 2011. január 27-i 65/2011/EU bizottsági rendelet (4) 8. cikkének (3) bekezdése szerint az 1122/2009/EK rendelet 22. és 23. cikke a 65/2011/EU rendelet II. részének I. címe alá tartozó kifizetési kérelmekre értelemszerűen alkalmazandó.
            
         
               (3)
            
            
               Portugália a támogatási kérelmek egységes rendszerét hozta létre, amely a 73/2009/EK rendelet 19. cikke (3) bekezdésének megfelelően több támogatási rendszerre vonatkozik. Az egységes kérelem alá tartoznak többek között a 73/2009/EK rendelet III. címe szerinti egységes támogatási rendszer keretében benyújtott kérelmek, a 73/2009/EK tanácsi rendeletnek az ugyanezen rendelet IV. és V. címében a mezőgazdasági termelők részére meghatározott támogatási rendszerek tekintetében történő alkalmazására vonatkozó részletes szabályok megállapításáról szóló, 2009. október 29-i 1121/2009/EK bizottsági rendelet (5) 35. cikke alá tartozó anyajuhra és kecskére vonatkozó támogatási kérelmek és egyes, az 1698/2005/EK rendelet alapján nyújtott támogatási kérelmek is.
            
         
               (4)
            
            
               Az 1122/2009/EK rendelet 11. cikkének (2) bekezdésével és a 65/2011/EU rendelet 8. cikkének (1) bekezdésével összhangban Portugália a kérelem benyújtásának éve május 15-ét határozta meg a 2011. évre vonatkozó egységes kérelmek legkésőbbi benyújtási határidejeként. Ami az anyajuhra és kecskére vonatkozó támogatási kérelmeket is tartalmazó egységes támogatási kérelmeket illeti, Portugália az 1121/2009/EK rendelet 35. cikke (2) bekezdésének megfelelően a kérelem benyújtásának éve április 30-át határozta meg az anyajuhra és kecskére vonatkozó, 2011. évi támogatási kérelmek legkésőbbi benyújtási határidejeként.
            
         
               (5)
            
            
               Az 1122/2009/EK rendelet 22. cikkének megfelelően, amennyiben a támogatási kérelem vagy bármely igazoló okmány, szerződés vagy nyilatkozat benyújtásának az említett rendelet II. részének II. címe szerinti határnapja munkaszüneti napra, szombatra vagy vasárnapra esik, úgy kell tekinteni, mintha az az ezt követő első munkanapra esne. Ebből az következik, hogy 2011-ben az egységes kérelem benyújtásának határnapja 2011. május 16-a, amely a 2011. május 15-ét követő első munkanap. Az anyajuhra és kecskére vonatkozó támogatási kérelmeket is tartalmazó egységes támogatási kérelmek tekintetében pedig e kérelmek legkésőbb 2011. május 2-ig nyújthatók be, amely a 2011. április 30-át követő első munkanap.
            
         
               (6)
            
            
               Az 1122/2009/EK rendelet 6. cikke értelmében a tagállamok biztosítják a mezőgazdasági parcellák megbízható azonosítását, és – az ellenőrző rendszer működtetésének biztosítása céljából – megkövetelik, hogy az egységes kérelmekhez a kérelmezők mellékeljék a parcellák azonosítására szolgáló dokumentumokat.
            
         
               (7)
            
            
               A mezőgazdasági parcellák azonosításával kapcsolatos, korábban rendszeresen feltárt hiányosságok kezelésére Portugália a Bizottsággal együttműködve egy cselekvési tervet hajtott végre. Ennek lényegi eleme a MePAR (Mezőgazdasági Parcella Azonosító Rendszer) portugáliai frissítése.
            
         
               (8)
            
            
               A cselekvési terv intézkedéseinek végrehajtása kapcsán Portugália a támogatási kérelmek fogadása érdekében megnövelte adminisztratív kapacitását, és a támogatási kérelmek fogadásának kezdő időpontjaként – a 2010. évhez hasonlóan – 2011. február 1-jét jelölte meg.
            
         
               (9)
            
            
               Ami a kontinentális Portugáliát illeti, a 2011-re vonatkozó egységes kérelmek adminisztrációja kivételes körülmények között zajlott. Az 1 800 000 parcella képkiértékelését a külső vállalkozó késedelmesen véglegesítette, így a MePAR-t nem tudták frissíteni a tervezett ütemtervnek megfelelően. A frissített információkat ezért csak 2011. február 21-től bocsátották a mezőgazdasági termelők rendelkezésére.
            
         
               (10)
            
            
               Tekintettel a meglévő és a cselekvési terv végrehajtása érdekében már megnövelt portugál műszaki kapacitásra, e helyzet hatással volt arra, hogy a kérelmezők a kontinentális Portugália tekintetében az 1122/2009/EK rendelet 11. cikkének (2) bekezdésében és az 1121/2009/EK rendelet 35. cikkének (2) bekezdésében megállapított határidőkön belül benyújthassák az egységes támogatási kérelmeket.
            
         
               (11)
            
            
               E nehézségeket fokozza az a tény, hogy a portugál kérelmezési eljárás különösen időigényes, mivel a mezőgazdasági termelőknek a MePAR aktualizálását követően gondosan ellenőrizniük kell a referenciaparcellák határainak helyesbítését. Tekintve az egész cselekvési terv hátterét és a Portugália által vállalt, az integrált igazgatási és ellenőrzési rendszer javítására irányuló feladatokat, a 2011. május 16-i és a 2011. május 2-i határidők betartása különösen nehéz.
            
         
               (12)
            
            
               Az egységes kérelmek késedelmes benyújtása miatti, az 1122/2009/EK rendeletben előírt támogatáscsökkentéseket célszerű tehát nem alkalmazni azon mezőgazdasági termelők tekintetében, akik a kontinentális Portugáliára vonatkozó egységes kérelmeiket legkésőbb 2011. május 16-ig, vagy az anyajuh és kecske esetében legkésőbb 2011. május 2-ig rögzítették az elektronikus pályázati rendszerben, és akik kérelmüket a 2011. május 16-ot, illetve 2011. május 2-át követő legkésőbb 14 naptári napon belül véglegesítették és benyújtották.
            
         
               (13)
            
            
               Hasonlóképpen a 65/2011/EU rendelet 8. cikkének (3) bekezdésétől eltérve és a 65/2011/EU rendelet II. részének I. címe szerinti, a kontinentális Portugáliával kapcsolatos kifizetési kérelmek tekintetében helyénvaló nem alkalmazni a támogatáscsökkentéseket olyan egységes kérelmek késedelmes benyújtása miatt, amelyeknek az elektronikus pályázati rendszerben történő rögzítésére legkésőbb 2011. május 16-ig, valamint véglegesítésére és benyújtására a 2011. május 16-át követő legkésőbb 14 naptári napon belül sor került.
            
         
               (14)
            
            
               Mivel a javasolt eltéréseknek a 2011-es támogatási évre benyújtott egységes kérelmekre kell kiterjedniük, helyénvaló e rendeletet visszamenőleges hatállyal alkalmazni.
            
         
               (15)
            
            
               Az e rendeletben előírt intézkedések összhangban vannak a Vidékfejlesztési Bizottság és a Közvetlen Kifizetések Irányítóbizottságának véleményével,
            
         ELFOGADTA EZT A RENDELETET:
   1. cikk
   (1)   Az 1122/2009/EK rendelet 23. cikkének (1) bekezdésétől eltérve, a 2011. kérelmezési év tekintetében nem kell támogatáscsökkentéseket alkalmazni az egységes kérelmek késedelmes benyújtása miatt azon mezőgazdasági termelők tekintetében, akik a kontinentális Portugáliára vonatkozó egységes kérelmeiket legkésőbb 2011. május 16-ig rögzítették az elektronikus pályázati rendszerben, és akik kérelmüket a 2011. május 16-át követő legkésőbb 14 naptári napon belül véglegesítették és benyújtották.
   (2)   Az 1122/2009/EK rendelet 23. cikkének (1) bekezdésétől eltérve, amennyiben a 2011. évi egységes kérelmek az anyajuhra és kecskére vonatkozó támogatási kérelmet is magában foglalják, nem kell támogatáscsökkentéseket alkalmazni az egységes kérelmek késedelmes benyújtása miatt azon mezőgazdasági termelők tekintetében, akik a kontinentális Portugáliára vonatkozó egységes kérelmeiket legkésőbb 2011. május 2-ig rögzítették az elektronikus pályázati rendszerben, és akik kérelmüket a 2011. május 2-át követő legkésőbb 14 naptári napon belül véglegesítették és benyújtották.
   2. cikk
   A 65/2011/EU rendelet 8. cikkének (3) bekezdésétől eltérve a 2011. kérelmezési év tekintetében nem kell alkalmazni az 1122/2009/EK rendelet 23. cikkének (1) bekezdésében előírt támogatáscsökkentéseket a 65/2011/EU rendelet II. részének I. címe szerinti, a kontinentális Portugáliával kapcsolatos kifizetési kérelmek tekintetében olyan egységes kérelmek késedelmes benyújtása miatt, amelyeknek az elektronikus pályázati rendszerben történő rögzítésére legkésőbb 2011. május 16-ig, véglegesítésére és benyújtására pedig 2011. május 16-át követő legkésőbb 14 naptári napon belül sor került.
   3. cikk
   Ez a rendelet az Európai Unió Hivatalos Lapjában való kihirdetésének napján lép hatályba.
   Ezt a rendeletet 2011. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2011. augusztus 4-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 277., 2005.10.21., 1. o.
   
      (2)  HL L 30., 2009.1.31., 16. o.
   
      (3)  HL L 316., 2009.12.2., 65. o.
   
      (4)  HL L 25., 2011.1.28., 8. o.
   
      (5)  HL L 316., 2009.12.2., 27. o.